**Ulciorul cu suspine**

*Dunia Pălăngeanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dunia Pălăngeanu

Ulciorul cu suspine

Bate vântu-n mărăcine

eu privesc toamna cum vine

prin livada scuturată

culeasă de poama coaptă

prin grădina părăsită

și cu iarba ostenită

la fereastra cu perdea

unde-a murit o zorea

ce mă adumbrea în vară

în parfum de sălcioară

și de cimbrișor mărunt

mânat de-un fior de vânt.

Fir uscat de mărăcine,

te-nfipseși în piept la mine

și mă strângi cu brâul lat

când se-ntunecă în sat

și-ncep ploile să vie

și iubirea e sălcie

tremurând sub paie ude

unde neica se ascunde

cu mustața rece gheață

și cu brumele pe față.

Mărăcine ,mărăcine,

cum de te opriși la mine

și mi te-ai ascuns ,vezi bine,

în ulciorul cu suspine?